TÁJÉKOZTATÁS
Medgyesegyháza Városi Önkormányzat Képviselő-testülete 
magánszemély kommunális adóját vezette be.
Mi az adó tárgya?
Az adót a település közigazgatási területén található lakóingatlanok vonatkozásában – meghatározott kivételekkel – kell megfizetni.
Mennyi adót kell fizetni?
Az adó éves mértéke 12.000,- Ft, melyet két részletben, az elsőt (6.000,- Ft) március 15-ig, a második részletet (6.000,- Ft) szeptember 15-ig kell megfizetni.
Kinek kell az adót megfizetnie?
Az adó megfizetésére az a személy köteles, aki a naptári év első napján az építmény tulajdonosa, vagyoni értékű jog jogosultja, bérlője és beépítetlen telek tulajdonosa.
Az adót az építmény (lakóingatlan) tulajdonosának kell megfizetnie. Akkor azonban, ha betöltötte 75. életévét, az életkor betöltését követő évtől mentesül az adófizetési kötelezettség alól.
Több tulajdonos esetén a kötelezettek megállapodást köthetnek arra vonatkozóan, hogy ki szerepel adóalanyként a nyilvántartásban. Erre vonatkozóan kitölthető nyomtatvány áll rendelkezésre, azonban, ha a tulajdonosok között van mentességre jogosult személy, az adó összegének megfizetése alól csak a tulajdoni hányad arányában érvényesíthető mentesség.
Ha az ingatlant az ingatlan-nyilvántartásba bejegyzett vagyoni értékű jog (pl. haszonélvezeti jog) terheli, akkor az adó megfizetésére ezen jog jogosultja köteles. Kivételt jelent, ha betöltötte 75. életévét és nyilatkozik arról, hogy ő a lakás kizárólagos használója, mert ebben az esetben mentes az adófizetési kötelezettség alól.
Az adót annak is meg kell fizetnie, aki magánszemély tulajdonában álló lakást bérel. Több bérlő esetén megállapodást köthetnek arra vonatkozóan, hogy ki szerepel adóalanyként a nyilvántartásban. Erre vonatkozóan kitölthető nyomtatvány áll rendelkezésre. Azonban, ha a bérlők között van mentességre jogosult személy, az adó összegének megfizetése alól csak arányosan érvényesíthető mentesség.
Mentes az adó megfizetése alól, tehát nem kell adót fizetnie annak a tulajdonosnak, haszonélvezőnek, bérlőnek, akinek a közös háztartásában élő, életvitelszerűen ott tartózkodó hozzátartozók (bejelentett állandó lakos) egy főre jutó havi jövedelme nem éri el a szociális vetítési alap 200 %-ának összegét, vagyis 57.000,- Ft-ot. A jövedelmet az adómentesség érvényesítése érdekében igazolni kell! Ezt minden évben február 28-ig kell megtenni.
Mentes a kommunális adó megfizetése alól, tehát nem kell adót fizetni abban az esetben, ha az ingatlan kizárólag magánszemély tulajdonában áll, és azt vállalkozó üzleti célra is használja, vagyis, ha a lakóingatlanban vállalkozás működik.
Mentes a kommunális adó megfizetése alól a nem lakás céljára szolgáló épület, épületrész és telek tulajdonosa, pl.: üzlet, fodrászat, stb.
FONTOS: az adó megfizetése alóli mentességek csak egy ingatlan vonatkozásában érvényesíthetőek.
Milyen kedvezmények érvényesülnek az adó megfizetése során?
Az adó mértékének 50 %-át kell megfizetni beépítetlen belterületi telek esetében, a Bánkút és Lászlótelep településrészen lévő ingatlanok, valamint a Sallai utcai és Ságvári utcai ingatlanok vonatkozásában, továbbá azon tanya ingatlanok esetében, amelyek szilárd útburkolatú úton nem közelíthetőek meg.
Mi a teendő változás esetén?
A tulajdonjogban, vagyoni értékű jogban (haszonélvezeti jog), bérleti jogban bekövetkezett változásokat az erre a célra rendszeresített nyomtatványon a változás bekövetkeztét követő 15 napon belül kell bejelenteni az önkormányzati adóhatóságnak.
Az adókötelezettséget érintő változást (így különösen a hasznos alapterület módosulását, az építmény átminősítését) a következő év első napjától kell figyelembe venni.
Milyen teendői vannak az adófizetésre kötelezetteknek a magánszemélyek kommunális adójának bevezetése kapcsán?
A magánszemélyek kommunális adóját első alkalommal 2026. évben kell megfizetni. Valamennyi ingatlantulajdonos, vagyoni értékű jog jogosultja, bérlő köteles a jelen tájékoztatáshoz melléklet nyomtatványon bejelentést tenni. Ezt követően az önkormányzati adóhatóság határozatban állapítja meg a fizetendő adó összegét, melynek során a mentességet igazoló tényeket is figyelembe veszi. A határozat tartalmazza az adó megfizetésének határidejét is.
Fontos határidők 2026-ban:
Az adatbejelentés (melyet a melléklet nyomtatványon lehet megtenni) és a mentességre vonatkozó igazolások benyújtásának határideje: március 31.
Az adó megfizetésének határideje:
1. félév: április 15.
2. félév: szeptember 15.
Az adó bejelentésére, a mentességek igazolására, az adófizetésre kötelezettek egymás közötti megállapodására vonatkozó nyomtatványok a www. medgyesegyhaza.hu oldalon elérhetőek (link).
Bármilyen felmerülő kérdés esetén a Medgyesegyházi Polgármesteri Hivatalban felvilágosítás kérhető személyesen, vagy telefonon a 68/440-000/131-es melléken.
